Կերպարվեստի պետական թանգարան (Շուշի)

Կերպարվեստի պետական թանգարան (Շուշի), ստեղծվել է 2010-2013 թթ. պրոֆեսոր Գրիգորի Արկադիի Գաբրիելյանցի նախաձեռնությամբ և օգնությամբ։ Պաշտոնական բացումը տեղի է ունեցել 2013 թվականի մայիսի 9-ին՝ Շուշիի ազատագրման օրը։

Պատմություն 

Թանգարանի գաղափարը ծնվել է 2010 թվականին ակադեմիկոս Գրիգորի Գաբրիելյանցի մոտ, 3 տարվա ընթացքում Գաբրիելյանցի նախաձեռնությամբ հավաքագրվել է թանգարանի ֆոնդը՝ բացառապես արվեստագետների և հավաքորդների նվիրատվություններից, որոնք շարունակվում են մինչ օրս։ 2013 թվականի մայիսի 9-ին՝ Շուշիի ազատագրման օրը, Շուշի քաղաքում տեղի ունեցավ Կերպարվեստի պետական թանգարանի բացումը։ Թանգարանը տեղակայված է Շուշիի հին կառույցներից մեկի՝ նախկին իջևանատան վերականգնված և վերակառուցված շենքում։

Ցուցադրություն 
Թանգարանի հավաքածուն կազմված է բացառապես նվիրատվություններից։ Թանգարանի շենքը կառուցվել է պետական միջոցներով, Շուշիի նախկին իջևանատան հիմքի վրա՝ պահպանելով վերջինիս ճարտարապետական առանձնահատկությունները։ Բարձր ժայռին թիկնած Շուշիի թանգարանում ներկայացված են Մարտիրոս Սարյանի, Պ. Կուզնեցովի, Մինասի, Նիկողայոս Նիկողոսյանի, Դ. Վիլինսկու, Ա. Սաֆոխինի, Գայանե Թբիլիսցու, Յու. Գրիգորյանի, Ա. Հակոբյանի, Արմինե Գալենցի և այլոց ստեղծագործություններ։

Ներկայացված նկարների մեջ հատուկ տեղ են զբաղեցնում Ղարաբաղի նկարիչների գեղանկարները։

Թանգարանի առանձնահատկություններից է ստեղծագործությունների լայն աշխարհագրությունը՝ Հայաստան, Վրաստան, ՌԴ, ԱՄՆ, Ֆրանսիա, Մադագասկար, Եթովպիա, Հայիթի, Մոնղոլիա, Ինդոնեզիա և այլն։

Նվիրատուներ 
Գրիգոր Գաբրիելյանց, Ս. Հովհաննիսյան, Վ. Բագիրյանց, Շ. Խաչատրյան, Ե. Պոպով, Կարեն Աղամյան, Մ. Չալոյան և ճանաչված նկարիչների շարքը. Սարյան, Մինաս, Գառզու, էդգար Շահին, Ժանսեմ, Հակոբ Հակոբյան, Բուռլյուկ, Ժիլինսկի, Սաֆոխին, Շևչենկո, Պլավինսկի և այլք։

Հասցե 
Պատկերասրահը գտնվում է Լեռնային Ղարաբաղի Հանրապետության Շուշի քաղաքում, Ղազանչեցոց փողոցի 24 հասցեում։

Ծանոթագրություններ

Արտաքին հղումներ 
 Շուշիի կերպարվեստի պետական թանգարանում դասական երաժշտության համերգ էր

Արցախի Հանրապետության թանգարաններ
2013 հիմնադրումներ Շուշիում
Շուշիի թանգարաններ